Oslo Kristne Senter

Oslo Kristne Senter (OKS) er en frittstående, norsk, kristen trosmenighet og megakirke, grunnlagt på Grorud i Oslo av Åge Åleskjær i 1985.

 Visjon og tro 
OKSs visjon lyder som følger: «Å bygge en kirke som setter et synlig, tydelig og varig avtrykk i vår verden, som med de gode nyhetene i evangeliet bringer Jesus til mennesker og mennesker til Jesus.»

Visjonen er etterfulgt av 13 verdipunkter som de kaller for OKS-koden. Disse punktene forklarer hvilke verdier Oslo Kristne Senter står for og jobber etter.

 Utad verdier 
 Annerledes og folkelig
 Åpen og sjenerøs
 Attraktiv og forståelig
 Nådefull og trosfylt

 Indre verdier 
 Tjenersinn og heder
 Vennskap og eierskap
 Tydelighet og retning
 Jesus-fokus og begeistring for Guds Ord

 Ledelse 
I 2012 overtok Thomas og Katrine Åleskjær som menighetens hovedpastorer. OKS ledes av et økonomiråd og et pastorråd også kalt «visjonsteamet». Pastorens råd skal behandle kirkens visjoner og strategier for fremtiden. Pastorens råd består av Thomas og Katrine Åleskjær, Kjartan Håvik, Roberto Opheim, Håvard og Monica Kilvær, Lillianne Johnsen og Trond Egil Lunde.

 Virksomheten 
 Medlemmer 
OKS har sin hovedbase på Kjeller utenfor Oslo, og består av syv kirker i seks norske byer, i tillegg til én i Mexico.

Per 2022 hadde OKS-kirkene i Norge til sammen 2 342 tilskuddstellende medlemmer.

 Kirker 
 Romerikskirken (Kjeller)
 Citykirken (Møllergata 40 i Oslo)
 Groruddalskirken (Furuset)
 Haldenkirken (Ankergaarden Scene i Halden)
 Venneslakirken (Kulturhuset på Venneslamoen)
 Haugesundskirken (på Orshaugen i Haugesund)
 Tromsøkirka (Fløyahallen i Tromsø)
 Campiñakirken (OKS Iglesia Campiña i Mexico)

Eiendommen menigheten disponerer på Kjeller huset tidligere Tandbergs Radiofabrikk.

I tillegg til vanlig menighetsarbeid driver Oslo Kristne Senter sin egen grunnskole (privatskole), bibelskole, bokhandel, nødhjelps- og rehabiliteringsarbeid. De er også engasjert i arbeid blant personer med rusmiddelavhengighet og misjon.

Menigheten har flere ukentlige møter og omtrent 2000 mennesker deltar til sammen på disse møtene. En del av menighetens medlemmer samles i smågrupper i hjemmene. Disse er etablert etter bosted eller på grunnlag av ulike interessefellesskap.

 Tilknytning 
Oslo Kristne Senter er ikke formelt tilknyttet noe kirkesamfunn, men har et samarbeid med flere frikirker, trossamfunn og bevegelser.

Ved oppstarten i 1985 var menigheten nært knyttet til og hadde sitt utspring i trosbevegelsen.

I dag definerer menigheten seg som frittstående, og kan sies å tilhøre den store bredden av norsk kristenhet. OKS er medlem i Norges Kristne Råd sammen med eksempelvis Den norske kirke og Pinsebevegelsen.

I tillegg er OKS en del av den globale pinsekarismatiske bevegelsen Hillsong Family fra Sydney, Australia. Hovedpastor Thomas Åleskjær har samtidig sin pastorutdannelse fra Hillsong i Australia.

 Konferanser 
Hver sommer samler menigheten deltagere fra Norge og Skandinavia til konferansen OKS Festival med egen BarneCamp.

Både denne og den årlige Lederkonferansen har forkynnere fra ulike verdensdeler. Lederkonferansen hos Oslo Kristne Senter er åpen for alle.

Noen kjente forkynnere som har gjestet Oslo Kristne Senter, er Åge Åleskjær, Peter Pretorius, Joseph Prince, Brian Houston, Bobbie Houston, Paul Scanlon og Ray Bevan.

Alle søndagsmøter gjøres tilgjengelig som lydfiler på nett i tillegg til at enkelte møter og konferanser sendes live på web-TV.

 Referanser 

 Eksterne lenker 

 Menighetens vedtekter
 Christian Relief Nettwork (CRN) – Samarbeidspartnere i nødhjelpsarbeidet 

Kategori:Trosmenigheter